
	[bookmark: nev]MALMOS EDINA
Biológia- földrajz tanár
MSc, 1. félév
Debreceni Egyetem
Természettudományi és Technológiai Kar
	






Témavezető:
	Revákné Dr. Markóczi Ibolya
egyetemi adjunktus, DE TTK




A Rostock modell didaktikai program hatékonyságának vizsgálata a hazai természetismeret oktatásában kisiskolásoknál

A Rostock Modell egy nemzetközi együttműködésre épülő, a kisiskolások természettudományos gondolkodásának fejlesztését és vizsgálatát célzó didaktikai program, melynek elméleti alapját a konstruktív és kognitív pedagógiai –pszichológiai, metakognitív, affektív és a fogalmi váltásra vonatkozó alapelvek képezik. Elméleti koncepciói gyakorlati alkalmazásának hatékonyságát az általános iskola 1-4. osztályában vizsgálja.
Kutatásom célja egyrészt annak kiderítése volt, hogy mivel nyújt többet és mást a Rostock Modell alkalmazása a hazai természetismeret oktatásban jelenleg használt módszerekhez képest, másrészt annak bizonyítása, hogy a célzott oktatási módszert alkalmazva, a kisiskolások természettudományos fogalom elsajátítása nagyobb mértékben fejlődik, mint a hagyományos természetismeret oktatásban részesülő tanulóké.
A vizsgálatban lehetőségeimhez mérten, kis létszámú csoportokkal dolgoztam. A kísérleti és a kontroll csoportok mindegyikét 12-12, 1-4. osztályos gyerek alkotta.
Tanulmányom első részében azt vizsgáltam, hogy az egyes módszertani elemek milyen arányban jelennek meg a hazánkban alkalmazott tankönyvekben és a Rostock Modellben valamint, hogy a NAT természettudományos megismerésre vonatkozó céljai és a vizsgált kerettantervekben megjelenő fogalmak mennyisége és jellege mennyiben tér el a Rostock Modell analóg elemeitől.
Vizsgálatom második részében a Rostock Modell által kidolgozott „Víz” témakör mintájára elkészítettem az általam választott „Táplálkozás, életmód” valamint „Tájékozódás” témakörök kísérleti tanításra vonatkozó didaktikai tervét. (1., 3. osztályt „Táplálkozás, életmód”, a 2., 4. osztályt „Tájékozódás” témakörben vizsgáltam.) A kísérleti tanítás előtt mind a vizsgált, mind a kontroll csoportok tudását felmértem. A tanítás után a kísérleti csoportnál a fejlődés vizsgálatára 2 utómérést végeztem, az egyiket közvetlenül az óra után, a másikat az óra után 2 hónappal.
Az értékelésnél egyrészt a tesztekben elért összpontszámokat hasonlítottam össze, másrészt az állandósult tudás bizonyítására elemzést végeztem arra vonatkozóan, hogy ha egy tanuló fejlődést mutatott, az a három mérés viszonylatában milyen mintázatban jelent meg. A vizsgálat eredményei a kis minta ellenére mindenhol szignifikáns különbségeket hoztak, ami a Rostock Modell didaktikai program gyakorlati alkalmazásának hatékonyságát jelzi.



